KENDELSE AFSAGT AF RETTENS PRÆSIDENT

22. april 1996

Sag T-23/96 R

Elsa De Persio

mod

Kommissionen for De Europæiske Fællesskaber

»Tjenestemænd — summarisk procedure — udsættelse af gennemførelsen — foreløbige forholdsregler«

Fuldstændig gengivelse på italiensk II-527

Angående:

Begæring om udsættelse af gennemførelsen af Kommissionens afgørelse om forflyttelse af sagsøgeren til denne institutions Oversættelsestjeneste og om øjeblikkelig genindsættelse i den stilling, hun beklædte ved Kontoret for De Europæiske Fællesskabers Officielle Publikationer.

Udfald:

Begæringen ikke taget til følge.

Resumé af kendelse

Sagsøgeren, som er tjenestemand i kategori LA i Kommissionens Oversættelsestjeneste i Bruxelles, var ansvarlig for den italienske version af Celex-systemet. Efter at kompetencen i forbindelse med administrationen af dette system var blevet tillagt Kontoret for De Europæiske Fællesskabers Officielle Publikationer (Publikationskontoret), blev sagsøgeren forflyttet til Publikationskontoret, hvor hun i relation til Celex-systemet fik overdraget opgaver, der tilkommer tjenestemænd i kategori A. Efter at Celex-gruppens aktiviteter var blevet overflyttet til Luxembourg, nægtede sagsøgeren at lade sig forflytte dertil med henblik på at udføre de samme funktioner, som hun udførte i Bruxelles. Den 24. oktober 1994 indgav hun en begæring om endelig indplacering i kategori A. Begæringen blev ikke imødekommet.

Ved afgørelse af 22. december 1995 blev sagsøgeren flyttet tilbage til Oversættelsestjenesten. Den 4. februar 1996 indgav hun en klage over denne afgørelse.

Retlige bemærkninger

Retten bemærkede, at de foreløbige forholdsregler, der er omhandlet i traktatens artikel 185 og 186 skal være foreløbige i den forstand, at de ikke må foregribe afgørelsen i hovedsagen (præmis 19).

Henvisning til: Retten, 27. februar 1996, sag T-235/95 R, Goldstein mod Kommissionen, ikke trykt i Samling af Afgørelser.

Formaliteten

Retten bemærkede, at sagsøgeren i begæringen - om end upræcist - har givet de faktiske oplysninger, der er nødvendige for at kunne bedømme den påståede risiko for tab, idet hun har gjort gældende, at hun på grund af den anfægtede afgørelse og administrationens intimiderende adfærd har lidt uoprettelig skade på sit psykofysiske helbred, sit omdømme, sin frie erhvervsudøvelse og med hensyn til muligheden for at bevare en stilling i kategori A (præmis 21).

Realiteten

Retten udtalte, at betingelserne vedrørende uopsættelighed er opfyldt, når det er nødvendigt at træffe en foreløbig afgørelse for at undgå, at der påføres den pågældende part et alvorligt og uopretteligt tab. Det påhviler derfor sagsøgeren at godtgøre, at det vil påføre hende personligt et alvorligt og uopretteligt tab, såfremt man afventer afgørelsen i hovedsagen (præmis 34).

Henvisning til: Domstolen. 15. juni 1987, sag 142/87 R. Belgien mod Kommissionen, Sml. s. 2589, præmis 23 og 24.

Med hensyn til risikoen for tab udtalte Retten, at sagens akter ikke indeholder oplysninger om risikoen for uoprettelig skade på sagsøgerens psykofysiske helbred, hendes omdømme og karriere som følge af de anfægtede afgørelser eller Kommissionens påståede intimiderende adfærd (præmis 36).

Med hensyn til det tab, der skyldes, at sagsøgeren angiveligt er »frataget« den stilling i kategori A, hun beklædte i Bruxelles ved Publikationskontoret, bemærkede Retten, at en dom, der eventuelt annullerer afgørelsen om at forflytte hende tilbage til Oversættelsestjenesten og/eller afslaget på hendes begæring om indplacering i kategori A, vil tvinge administrationen til at foretage en ny placering af sagsøgeren, og at administrationen, når den træffer afgørelse under udøvelse af sit skøn, vil have mulighed for at tage hensyn til de oplysninger, sagsøgeren har givet herom (præmis 38).

Hvad nærmere angik sagsøgerens begæring om at genindtræde på det samme tjenestested og i de samme funktioner, som hun før udøvede, måtte det efter Rettens opfattelse tages i betragtning, at der ikke er nogen årsagsforbindelse mellem det forhold, at det eventuelt er umuligt fuldstændig at genetablere den tidligere situation, og de afgørelser eller den adfærd, den foreliggende sag drejer sig om, og at det nævnte forhold derfor ikke kan være tilstrækkeligt til at træffe en foreløbig forholdsregel med denne specifikke rækkevidde. Den foreliggende sag vedrører nemlig kun de afgørelser, administrationen har truffet, som direkte skal have virkning på sagsøgerens vedtægtsmæssige situation, ikke de forskellige afgørelser, hvorved administrationen har besluttet at ændre sin organisation (præmis 39).

Endvidere må de forholdsregler, der fremsættes begæring om under en summarisk procedure, uanset deres midlertidige karakter, ikke stå i misforhold til den sagsøgte institutions interesse i, at dens afgørelser gennemføres, selv om disse afgørelser er genstand for en retssag (præmis 40).

Henvisning til: Retten, 11. marts 1994, sagT-589/93 R, Ryan-Sheridanmod EIFLA, Sml. Pers. II, s. 257; Retten, 23. november 1994, sag T-356/94R, Vecchi mod Kommissionen, Sml. Pers. II, s. 805.

Med hensyn til det tab, der består i en påstået definitiv fortabelse af muligheden for at overgå til kategori A, bemærkede Retten, at forflyttelsen tilbage til Oversættelsestjenesten ikke definitivt og uopretteligt berøver sagsøgeren muligheden for at overgå til kategori A, idet hun i medfør af artikel 45, stk. 3 og 4, i vedtægten for tjenestemænd i De Europæiske Fællesskaber har samme mulighed, som hun havde, før afgørelsen blev truffet, for at indgive ansøgning om stillinger i kategori A, og hvis hun beslutter sig herfor, har hun under alle omstændigheder mulighed for at henvise til de erfaringer, hun har gjort i den periode, hvor hun gjorde tjeneste ved Publikationskontoret. Såfremt afslaget på begæringen om indplacering i denne kategori annulleres, vil administrationen derfor på ny kunne tage stilling til sagsøgerens vedtægtsmæssige situation (præmis 41).

Konklusion:

Begæringen om foreløbige forholdsregler tages ikke til følge.